Тай боксына безнең егетләр өйрәтә

	Өлкәбездә соңгы елларда спорт аеруча зур үсеш кичерә. Кайбер авылларда көрәш секцияләре уңышлы эшләп килә, озак түгел Петрякста, Яндавишчада хоккей кордлары эшләнде, ә 2015 елда өлкә максатчан программа ярдәмендә Кочко-Пожар белән Сафаҗайда боз мәйданчыклары төзелде, айдан элек спонсор тырышлыгы белән Зур Рбишчада да шундый спорт объекты булдырылды.	 Татарлар күмәк яшәгән районнарда ФСКлар эшли. Сергачның “Лидер”, Сеченның “Йолдызлы”, Кнәгеннең “Молодежный” физкультура-сәламәтләндерү комплексларында волейбол, футбол, баскетбол, хоккей һәм башка спорт төрләре буенча районара турнирлар даими оештырыла. Шунда шөгыльләнгән яшь якташларыбыз осталыкларын шомартып Бөтенроссия ярышларында призлы урыннар яуладылар - шорт-трек буенча Карга-Кочко-Пожар оныгы Файлә Аймалетдинова, өстәл теннисы буенча камкалы Айрат Мангушев. Шушы традицион спорт төрләреннән гайре безнең якларда экзотик булган бокс төрләре дә милләттәшләребез арасында киң тарала башлады. Берничә ел элек андылы Рамил Мөхәммәтризаев Сергачта тай боксы секциясен ачты. Хәзерге вакытта аның кул астында, шул исәптә татар авылларыннан да, йөзгә якын бала һәм яшүсмер бу спорт төре буенча алымнар өйрәнә. Рамилның тәрбияләнүчеләре регионара турнирларда да призлы урыннарга ирешә.   
	Илнар САДЕКОВ әзерләде	
Туган як

	№ --- | 02.11.2016	


